Den aalborgensiske skoledreng og golfspiller Frederik Jensen hjælper i dag sit store idol Søren Kjeldsen med at gå runden på 18 huller på opvarmningsdagen til Made in Denmark.

Frederik Jensen har i dag caddietjansen for Søren Kjeldsen. - Det er ret vildt, at jeg skal være caddie for Søren Kjeldsen, siger Frederik Jensen, der drømmer om at blive professionel golfspiller ligesom Søren Kjeldsen. Frederik Jensen vandt en Facebook-konkurrence, hvor omkring 1200 personer havde skrevet, for at blive Søren Kjeldsens caddie. Herefter udvalgte den nordjyske golfstjerne personligt Frederik Jensen fra Aalborg som sin caddie. Ifølge Søren Kjeldsen var det en rørende besked, han havde fået fra Frederik, og derfor valgte han Frederik Jensen som vinder af konkurrencen. De to har desuden mødt hinanden ved en tidligere lejlighed, hvor de to fik taget et billede sammen. Billedet var også vedlagt Frederik Jensens ansøgning.